Fiscul promite că, de la 1 februarie, va acorda codul de TVA în aceeași zi cu depunerea cererii, fără a parcurge procedura de audiere, în baza unui ordin semnat de noul președinte al ANAF.

Pentru acest lucru, declarația pe proprie răspundere va putea fi transmisă exclusiv online.

Acuratețea datelor înscrise în declarația pe proprie răspundere va fi verificată de ANAF după aprobarea deciziei de înregistrare în scopuri de TVA, în termen de 15 zile de la data depunerii solicitării.

La începutul anului, Mihaela Triculescu, lichidator judiciar specialist în insolvență, fost director adjunct în Centrul Regional pentru Formarea Profesională a Adulților Dolj, a preluat șefia ANAF.